钦定古今图书集成/历象汇编/乾象典/第090卷 > 聚星堂雪〈并序〉 前人
## 钦定古今图书集成/历象汇编/乾象典/第090卷 > 聚星堂雪〈并序〉 前人

元祐六年十一月一日，祷雨张龙公，得小雪，与客会饮聚星堂。忽忆欧阳文忠公作守时，雪中约客赋诗，禁体物语，于艰难中特出奇丽。迩来四十馀年，莫有继者。仆以老门生继公后，虽不足追配先生，而宾客之美，殆不减当时。公之二子又适在郡，故辄举前令，各赋一篇。

“窗前暗响鸣枯叶，龙公试手初行雪。映空先集疑有
无，作态斜飞正愁绝。众宾起舞风竹乱，老守先醉霜
松折。恨无翠袖点横斜，只有微灯照明灭。归来尚喜
更鼓永，晨起不待铃索掣。未嫌长夜作衣棱，却怕初
旸生眼缬。欲浮大白追馀赏，幸有回飚惊落屑。模糊
桧顶独多时，历乱瓦沟裁一瞥。汝南先贤有故事，醉”
《翁诗话》谁续说。当时号令君听取，白战不许持寸铁。